Ir-Regolament tal-Kummissjoni (KE) Nru 1700/2001
tat-28 t'Awissu 2001
dwar is-sospensjoni u l-ftuħ tal-kwoti tat-tariffi applikabbli għall-importazzjoni fil-Komunità Ewropea ta' ċerti prodotti agrikoli pproċessati li ġejjin mill-Estonja, u li jemenda r-Regolament (KE) Nru 1477/2000
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jippreskrivi l-arranġamenti tal-kummerċ applikabbli għal ċerti oġġetti li jirriżultaw mill-ipproċessar ta' prodotti agrikoli [1], kif l-aħħar emendat bir-Regolament (KE) Nru 2580/2000 [2], u b'mod partikolari l-Artikolu 7(2) tiegħu,
Wara li kkunsidrat il-Protokoll 2 tal-Ftehim li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, waqt li jaġixxu fil-qafas ta' l-Unjoni Ewropea, min-naħa waħda, u r-Repubblika ta' l-Estonja min-naħa l-oħra [3], kif emendat mill-Protokoll li jaġġusta l-aspetti tal-kummerċ tal-Ftehim Ewropew [4], u b'modpartikolari l-Artikoli 1 u 2 tiegħu,
Billi:
(1) Ir-Regolament tal-Kummissjoni (KE) Nru 2906/2000 [5] fetaħ, għas-sena 2001, il-kwoti tat-tariffi applikabbli għall-importazzjonijiet tal-Komunità ta' prodotti li joriġinaw fl-Estonja.
(2) Ir-Regolament tal-Kummissjoni (KE) Nru 1477/2000 [6] jippreskrivi l-komponenti mnaqqsa agikoli u d-dazji addizzjonali applikabbli mill-1 ta' Lulju 2000 għall-importazzjoni fil-Komunità ta' oġġetti koperti bir-Regolament (KE) Nru 3448/93 taħt il-Ftehim Ewropew.
(3) Id-Deċiżjoni Nru 6/2001 tal-Kunsill ta' l-Assoċjazzjoni ta' l-UE-l-Estonja tat-18 ta' Lulju 2001 [7] emendat il-Protokoll 2 tal-Ftehim Ewropew. L-imsemmija Deċiżjoni temenda l-volum tal-kwoti tat-tariffi u s-sistema għall-kalkolu tal-komponenti mnaqqsa agrikoli u d-dazji addizzjonali. Id-Deċiżjoni tidħol fis-seħħ fl-1 ta' Settembru 2001.
(4) Huwa xieraq li tkun sospiża l-applikazzjoni tal-kwoti miftuħa bir-Regolament (KE) Nru 2906/2000 u li jinfetħu l-kwoti annwali ġodda provduti fl-Anness I tal-Protokoll 2. Peress li dawn il-kwoti annwali ma jistgħux jinfetħu qabel l-1 ta' Settembru, huwa xieraq li jitnaqqsu, għas-sena 2001, fil-proporzjoni tal-perjodu li għadda diġa. Fl-istess ħin, huwa xieraq li jitneħħew il-komponenti mnaqqsa agrikolu u d-dazji addizzjonali preskritti bir-Regolament (KE) Nru 1477/2000.
(5) Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jippreskrivi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabilixxi Kodiċi Doganali tal-Komunità [8], kif l-aħħar emendat bir-Regolament (KE) Nru 993/2001 [9], jikkodifika l-amministrazzjoni tal-kwoti tat-tariffi li huma maħsuba għall-użu fl-ordni kronoloġiku tad-dati ta' l-aċċettazzjoni tad-dikjarazzjonijiet għar-rilaxx f'ċirkolazzjoni libera.
(6) Il-miżuri provduti f'dan ir-Regolament huma skond l-opinjoni tal-Kumitat ta' Ġestjoni għall-mistoqsijiet oriżżontali dwar il-kummerċ fi prodotti agrikoli proċessati mhux elenkati fl-Anness I,
ADOTTAT DAN IR-REGOLAMENT:
Artikolu 1
L-applikazzjoni tal-kwoti tat-tariffi miftuħa bl-Anness I li jinsab mar-Regolament (KE) Nru 2906/2000 għandha tkun sospiża mill-1 ta' Settembru 2001.
Il-kwoti tat-tariffi tal-Komunità għal oġġetti li ġejjin mill-Estonja, ippresentati fl-Anness li jinsab ma' dan ir-Regolament, għandhom ikunu miftuħa kull sena mill-1 ta' Jannar sat-31 ta' Diċembru. Għas-sena 2001, għandhom ikunu miftuħa mill-1 ta' Settembru 2001 sal-31 ta' Diċembru 2001.
Artikolu 2
Is-sitt paragrafu ta' l-Artikolu 2 tar-Regolament (KE) Nru 1477/2000 u l-Annessi XIII u XIV tiegħu huma mħassra.
Artikolu 3
Il-kwoti tat-tariffi tal-Komunità msemmija fl-Artikolu 1 għandhom ikunu amministrati mill-Kummissjoni skond id-dispożizzjonijiet ta' l-Artikoli 308a sa 308ċ tar-Regolament (KEE) Nru 2454/93.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda jgħodd mill-1 ta' Settembru 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Awwissu 2001.